Tροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/53/EΚ του Συμβουλίου για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων, καθώς και την οδηγία 1999/29/EΚ του Συμβουλίου σχετικά με τις ανεπιθύμητες ουσίες και προϊόντα στη διατροφή των ζώων

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Διαδικασία

Τον Μάρτιο του 1999 η Επιτροπή υπέβαλε πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 95/53/EΚ του Συμβουλίου για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων, καθώς και την οδηγία 1999/29/EΚ του Συμβουλίου σχετικά με τις ανεπιθύμητες ουσίες και προϊόντα στη διατροφή των ζώων (COM(2000)162 - C5-0165/2000 - 2000/0068(COD)) προς έγκριση με τη διαδικασία συναπόφασης που ορίζεται στο άρθρο 251 της Συνθήκης για την ίδρυση της Ευρωπαϊκής Κοινότητας.

Στις 20-21 Σεπτεμβρίου 2000 η Ευρωπαϊκή Οικονομική και Κοινωνική Επιτροπή γνωμoδότησε θετικά επί της εν λόγω πρότασης.

Στις 4 Oκτωβρίου το Ευρωπαϊκό Κοινοβούλιο έλαβε θέση κατά την πρώτη ανάγνωση. Tο Κοινοβούλιο ενέκρινε έκθεση και 26 τροπολογίες, εκ των οποίων οι 15 έγιναν αποδεκτές από την Επιτροπή πλήρως και οι 10 έγιναν αποδεκτές εν μέρει ή μετά από αναδιατύπωση.

Με βάση τις εν λόγω εξελίξεις και σύμφωνα με το άρθρο 250, παράγραφος 2 της συνθήκης, η Επιτροπή συνέταξε την παρούσα τροποποιηθείσα πρόταση. Οι τροπολογίες παρουσιάζονται με μαύρα υπογραμμισμένα στοιχεία όταν πρόκειται για προσθήκες ή τροποποιήσεις και με διαγράμμιση εφόσον πρόκειται για διαγραφή κειμένου.

Σε ό,τι αφορά αποκλειστικά τις τροποποιήσεις της οδηγίας 95/53/EΚ, οι σχετικές παράγραφοι έχουν προστεθεί ως τελείως νέες στην παρούσα πρόταση της Επιτροπής και, ως εκ τούτου, παρουσιάζονται με μαύρα υπογραμμισμένα στοιχεία. Για λόγους νομικής σαφήνειας έχουν προστεθεί στο άρθρο 1 της παρούσας πρότασης της Επιτροπής νέες παράγραφοι που αντικαθιστούν τις προηγούμενες παραγράφους της οδηγίας 95/53/EΚ.

B. Επεξήγηση των τροπολογιών

(1) Επιτροπολογία

Σε σχέση με τις εξουσίες που έχουν απονεμηθεί στην Επιτροπή, η τροπολογία 3 έγινε δεκτή γιατί τονίζει την ανάγκη να ανατεθούν στην Επιτροπή ορισμένες αρμοδιότητες για την έγκριση προστατευτικών μέτρων.

Σε ό,τι αφορά το δεύτερο μέρος της τροπολογίας 17, η Επιτροπή θεώρησε απαραίτητη την αναδιατύπωση ώστε να διακριθούν τα διάφορα επίπεδα αρμοδιοτήτων σχετικά με την απαίτηση της απόσυρσης επιβλαβών προϊόντων.

(2) Ορισμοί

Η Επιτροπή ενέκρινε την πλειονότητα των τροπολογιών σε σχέση με τους ορισμούς, καθώς παρέχουν ευρύτερη και -ως εκ τούτου- καλύτερη κάλυψη. Σε αυτές περιλαμβάνονται οι τροπολογίες 2, 15, 16, 18 (πρώτο μέρος), 19 (δεύτερο εδάφιο), 20 και 21.

Η Επιτροπή επίσης συμφώνησε να διαγράψει τη λέξη "άμεσος" κατά τον χαρακτηρισμό ενός κινδύνου, με σκοπό την αύξηση της νομικής σαφήνειας.

Ωστόσο, οι τροπολογίες 2, 14, 17 πρώτο εδάφιο, 19 που διαγράφουν το επίθετο "σοβαρός" κατά τον χαρακτηρισμό ενός κινδύνου, δεν μπορούν να γίνουν αποδεκτές για λόγους συνοχής με την πρόταση COM(2000)132 για την τροποποίηση της οδηγίας 92/59/ΕΟΚ του Συμβουλίου για τη γενική ασφάλεια των προϊόντων. Κρίνεται απαραίτητο να διατηρηθεί, τοπικά, κάποιος βαθμός διακριτικής ευχέρειας καθώς δεν απαιτούν όλοι οι κίνδυνοι άμεση δραστηριοποίηση.

(3) Έλεγχοι

Οι τροπολογίες που αφορούν συγκεκριμένα τoυς επίσημους ελέγχους έγιναν αποδεκτές, ιδίως οι τροπολογίες 7 και 23 γιατί παρέχουν διευκρινίσεις σχετικά με τα όρια της εμπιστευτικότητας για τους επίσημους ελέγχους και η τροπολογία 10 γιατί διορθώνει μια αδικαιολόγητη ασάφεια. Πράγματι, πρέπει να είναι ευνόητο ότι πρέπει να διενεργείται πάντα έλεγχος όταν εκφράζονται υπόνοιες.

Επιπλέον, η τροπολογία 24 έγινε αποδεκτή από την Επιτροπή με την προϋπόθεση της αναδιατύπωσης ώστε να διευκρινιστεί ότι οι έλεγχοι της Επιτροπής διεξάγονται μόνο σε συνεργασία με τις αρμόδιες αρχές των κρατών μελών στα οποία πραγματοποιήθηκε επίσκεψη. Σε αυτό το πλαίσιο μπορούν να επιθεωρούνται εγκαταστάσεις χωρίς προηγούμενη προειδοποίηση από ομάδα αποτελούμενη από επιθεωρητές της Επιτροπής, και τις σχετικές αρμόδιες αρχές.

(4) Διαφάνεια

Η Επιτροπή αποδέχτηκε τις τροπολογίες 4, 11, 18 (τρίτο εδάφιο), 22, 24 και 25 καθώς τονίζουν την ανάγκη να τηρείται ενήμερο το Ευρωπαϊκό Κοινοβούλιο με σκοπό την αύξηση της διαφάνειας και, ως εκ τούτου, της εμπιστοσύνης των πολιτών στα θεσμικά όργανα.

(5) Σύστημα ενημέρωσης

Η Επιτροπή αποδέχτηκε την τροπολογία 6 του Ευρωπαϊκού Κοινοβουλίου καθώς διευκρινίζει ότι η υποχρέωση των φορέων να ενημερώνουν τις αρμόδιες αρχές σε περίπτωση κινδύνου θεωρείται ως υποχρέωση του πολίτη και όχι ως πράξη κατάδοσης.

Η Επιτροπή συμμερίζεται την άποψη του Ευρωπαϊκού Κοινοβουλίου για την ανάγκη της άμεσης μετάδοσης πληροφοριών σε καταστάσεις έκτακτης ανάγκης, όπως περιγράφεται στις τροπολογίες 18 και 21.

Επιπλέον, η Επιτροπή, αναγνωρίζοντας την ανάγκη της προσαρμογής -στον τομέα διατροφής των ζώων- του ισχύοντος συστήματος ταχείας προειδοποίησης που λειτουργεί δυνάμει της οδηγίας 92/59/ΕΟΚ για τη γενική ασφάλεια των προϊόντων, αποδέχτηκε το πρώτο μέρος της τροπολογίας 5. Ωστόσο, η Επιτροπή απέρριψε δύο ακόμη τροπολογίες καθώς δεν τις έκρινε απαραίτητες από αυτήν την άποψη (τροπολογία 5, δεύτερη πρόταση, και τροπολογία 22, πρώτη πρόταση).

(6) Γλωσσικές και συντακτικές βελτιώσεις

Η πρόταση τροποποιήθηκε ώστε να λάβει υπόψη όλες τις τροπολογίες που εγκρίθηκαν από το Ευρωπαϊκό Κοινοβούλιο και θεωρούνται απλώς γλωσσικές, όπως οι τροπολογίες 8, 9, 12 και 13.

Επιπλέον, οι ασάφειες στην τροπολογία 2 όσον αφορά την ανάγκη αναφοράς στην υγεία του ανθρώπου, των ζώων καθώς και στο περιβάλλον, και στην τροπολογία 26 όσον αφορά τη νομική μορφή προς έγκριση για το συντονισμένο πρόγραμμα ελέγχου, έχουν διορθωθεί όπως ζήτησε το Ευρωπαϊκό Κοινοβούλιο.

2000/0068 (COD)

Tροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/53/EΚ του Συμβουλίου για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων, καθώς και την οδηγία 1999/29/EΚ του Συμβουλίου σχετικά με τις ανεπιθύμητες ουσίες και προϊόντα στη διατροφή των ζώων

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4, σημείο β),

την πρόταση της Επιτροπής [1],

[1] ΕΕ ...

τη γνώμη της Ευρωπαϊκής Οικονομικής Επιτροπής [2],

[2] ΕΕ ...

τη γνώμη της Επιτροπής των Περιφερειών [3],

[3] ΕΕ ...

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης,

Εκτιμώντας τα ακόλουθα:

(1) Η ασφάλεια των προϊόντων που προορίζονται για τη διατροφή των ζώων αποτελεί κύριο μέλημα και είναι απαραίτητο να διασφαλιστεί ότι τα προϊόντα που διατίθενται στην αγορά για τη διατροφή των ζώων είναι ασφαλή. Η οδηγία 95/53/ΕΚ [4] του Συμβουλίου της 25ης Οκτωβρίου 1995 για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων, συμβάλει στην υλοποίηση του εν λόγω στόχου. Είναι απαραίτητο να τροποποιηθεί η οδηγία 95/53 για τους ακόλουθους λόγους.

[4] ΕΕ L 265, 8.11.1995, σ. 17

(2) Η οδηγία 74/63/ΕΟΚ [5] του Συμβουλίου έχει αντικατασταθεί από την οδηγία 1999/29/ΕΚ [6] του Συμβουλίου της 22ας Απριλίου 1999 σχετικά με τις ανεπιθύμητες ουσίες και προϊόντα στη διατροφή των ζώων. Κατά συνέπεια, πρέπει να τροποποιηθούν οι αναφορές στην οδηγία 74/63/ΕΟΚ.

[5] ΕΕ L 38, 11.2.1974, σ. 31, όπως τροποποιήθηκε τελευταία από την οδηγία 98/60/ΕΚ της Επιτροπής (ΕΕ L 209, 25.7.1998, σ. 50)

[6] ΕΕ L 115, 4.5.1999, σ. 32

(3) Σχετικά με την αναφορά στην κυκλοφορία προϊόντων που χρησιμοποιούνται για τη διατροφή των ζώων, είναι απαραίτητο να εναρμονιστούν οι ορισμοί των εν λόγω προϊόντων με την πλέον πρόσφατη κοινοτική νομοθεσία.

(4) Πρέπει να θεσπιστούν κανόνες για την οργάνωση των επίσημων ελέγχων των ζωοτροφών λαμβάνοντας υπόψη την εξαιρετικά ευρεία ποικιλία των χρησιμοποιούμενων προϊόντων, τον μεγάλο όγκο των αποστολών αγαθών που κυκλοφορούν στο εμπόριο, την ολοκληρωμένη διάρθρωση του τομέα και, ιδίως, την ανάγκη να εξασφαλιστεί τόσο η θρεπτικότητα των ζωοτροφών όσο και η ποιότητά τους.

(5) Σε ό,τι αφορά το ενδοκοινοτικό εμπόριο, πρέπει να δοθεί έμφαση στους ελέγχους προς εκτέλεση στον τόπο καταγωγής. ωστόσο, σε περίπτωση υποτιθέμενης παρατυπίας, ο έλεγχος μπορεί να διεξαχθεί ενώ τα προϊόντα είναι υπό διαμετακόμιση ή βρίσκονται στον τόπο προορισμού.

(6) Οι αρχές που είναι αρμόδιες για τους ελέγχους ενδέχεται αν διαφέρουν σε κάθε κράτος μέλος. ως εκ τούτου, απαιτείται δημοσίευση καταλόγου των αρμόδιων αρχών του κλάδου σε κάθε κράτος μέλος, με ένδειξη των περιοχών για τις οποίες είναι αρμόδιες και των εγκεκριμένων εργαστηρίων διεξαγωγής αναλύσεων σε σχέση με τους εν λόγω ελέγχους.

(7) Πρόσφατα παρουσιάστηκε δύο φορές σοβαρή μόλυνση από διοξίνη σε πρώτες ύλες ζωοτροφών και σε ζωοτροφές. Από την κτηθείσα πείρα που προήλθε από τα εν λόγω κρούσματα, προκύπτει ότι είναι απαραίτητο να βελτιωθούν οι διαδικασίες για τη λήψη μέτρων προστασίας και την ανταλλαγή πληροφοριών μεταξύ των κρατών μελών και της Επιτροπής σε περίπτωση που διαπιστωθεί ότι ορισμένα προϊόντα που πρόκειται να χρησιμοποιηθούν για τη διατροφή των ζώων είναι ακατάλληλα και σε περίπτωση κινδύνου για τη δημόσια υγεία, την υγεία των ζώων ή για το περιβάλλον.

(8) Το αποτέλεσμα ενός ελέγχου που πραγματοποίησε η Επιτροπή μετά από την μόλυνση από διοξίνη της αλυσίδας παραγωγής ζωοτροφών και τροφίμων, οδήγησε στον εντοπισμό λειτουργικών ανεπαρκειών στη διαχείριση της κρίσης της διοξίνης. Με βάση την κτηθείσα πείρα, είναι απαραίτητο να θεσπιστούν διατάξεις που θα απαιτούν από τα κράτη μέλη να διαθέτουν σχέδια παρέμβασης για την αντιμετώπιση καταστάσεων επείγουσας ανάγκης στον τομέα της διατροφής των ζώων. Τα εν λόγω σχέδια παρέμβασης είναι επίσης απαραίτητα για την ενδεδειγμένη συλλογή των αναγκαίων στοιχείων.

(9) Στην περίπτωση που εμφανιστεί σε ένα κράτος μέλος κάποιος σοβαρός κίνδυνος για την υγεία των ανθρώπων ή των ζώων ή για το περιβάλλον, λόγω επιβλαβών ζωοτροφών, είναι απαραίτητο να είναι σε θέση η Επιτροπή να λαμβάνει όλα τα αναγκαία προληπτικά μέτρα για την προστασία της δημόσιας υγείας και της υγείας των ζώων και του περιβάλλοντος. Κατά συνέπεια, η Επιτροπή πρέπει ιδίως να έχει τη δυνατότητα να αναστέλλει τις συναλλαγές και τις εξαγωγές από το συγκεκριμένο κράτος μέλος ή τμήμα του κράτους μέλους και/ή να θεσπίζει ειδικούς όρους για τα σχετικά προϊόντα ή ουσίες.

(10) Είναι απαραίτητο η Επιτροπή να είναι σε θέση να λαμβάνει προσωρινά μέτρα προστασίας, που θα εφαρμόζονται σε αρχικό στάδιο της τροφικής αλυσίδας, ιδίως σε επίπεδο πρώτων υλών ζωοτροφών και ζωοτροφών, έτσι ώστε να βελτιωθεί η αποτελεσματικότητα σχετικά με τη μείωση εξάπλωσης ενός κινδύνου. Η αποτελεσματικότητα αυτή εξαρτάται επίσης από την ενιαία εφαρμογή των εν λόγω προσωρινών μέτρων προστασίας σε ολόκληρη την Κοινότητα.

(11) Η οδηγία 1999/29/ΕΚ καθορίζει τα ανώτατα επιτρεπόμενα όρια για ορισμένες ανεπιθύμητες ουσίες και προϊόντα των οποίων η παρουσία δεν δύναται να αποκλειστεί πλήρως σε ορισμένες πρώτες ύλες ζωοτροφών ή ζωοτροφές.

(12) Με την οδηγία 1999/29/ΕΚ θεσπίστηκε ένα σύστημα, σε επίπεδο επίσημου ελέγχου, για τη διευκόλυνση των κρατών μελών να ενημερώνονται από τους εμπορευόμενους, σε όλα τα στάδια της αλυσίδας παραγωγής ζωοτροφών, σχετικά με περιπτώσεις μη τήρησης της προαναφερθείσας οδηγίας για τα ανεπιθύμητα προϊόντα και ουσίες. Επί του παρόντος η υποχρέωση να ενημερώνονται τα λοιπά κράτη μέλη και η Επιτροπή επιβάλλεται εφόσον μια παρτίδα πρώτων υλών ζωοτροφών ή ζωοτροφών, η οποία δεν πληροί τις διατάξεις της οδηγίας, είναι πιθανόν να αποσταλεί σε άλλα κράτη μέλη.

(13) Το εν λόγω σύστημα ενημέρωσης απαιτείται να ενσωματωθεί στην οδηγία 95/53/ΕΚ, έτσι ώστε να δύναται να εφαρμοστεί μελλοντικά σε όλες τις περιπτώσεις που ένα προϊόν θέτει σε κίνδυνο τη δημόσια υγεία, την υγεία των ζώων ή το περιβάλλον, καθώς και για λόγους βελτίωσης του συστήματος ελέγχου στο σύνολό του.

(14) Παρότι είναι δύσκολο να απαριθμηθούν όλες οι δυνητικές επικίνδυνες μολύνσεις βιολογικής ή χημικής προέλευσης, οι οποίες ενδέχεται να προκύψουν τυχαία ή από παράνομες ενέργειες, και ενδέχεται να μολύνουν προϊόν που προορίζεται να χρησιμοποιηθεί για τη διατροφή των ζώων, θα ήταν ευκταίο, βάσει των σημερινών επιστημονικών γνώσεων, όπως συμβαίνει με την οδηγία για τις ανεπιθύμητες ουσίες και προϊόντα, να εκπονηθεί μη εξαντλητικός κατάλογος των βιολογικών και χημικών ρυπογόνων παραγόντων.

(15) Πρέπει να εξεταστούν οι δυνητικοί κίνδυνοι που έχουν την προέλευσή τους στη λανθασμένη σήμανση ή προκύπτουν κατά την μεταχείριση, τη μεταφορά, την αποθήκευση ή την επεξεργασία.

(16) Για τη βελτίωση της αποτελεσματικότητας του συστήματος ελέγχων καθώς και των σχετικών μέτρων, τα κράτη μέλη πρέπει να είναι υποχρεωμένα να επαληθεύουν τη φύση και την έκταση της μόλυνσης και να καταβάλλουν κάθε προσπάθεια για τον εντοπισμό της προέλευσής της, έτσι ώστε να ανιχνεύεται κάθε άλλη πιθανή μόλυνση.

(17) Η οδηγία 95/53/ΕΚ προβλέπει ότι τα κράτη μέλη θα υποβάλλουν στην Επιτροπή στοιχεία σχετικά με τα αποτελέσματα των ελέγχων που διεξάγονται κάθε έτος και για πρώτη φορά πριν από την 1η Απριλίου 2000. Η οδηγία προβλέπει επίσης ότι οι εν λόγω εκθέσεις θα χρησιμοποιηθούν από την Επιτροπή για τη σύνταξη και την υποβολή μιας γενικής συνοπτικής έκθεσης σχετικά με τους ελέγχους που διεξάγονται σε κοινοτική κλίμακα, καθώς και μιας πρότασης σχετικά με ένα συντονισμένο πρόγραμμα επιθεώρησης για το επόμενο έτος. Τα στοιχεία τα σχετικά με την μόλυνση που επηρεάζει την ασφάλεια ενός προϊόντος που πρόκειται να χρησιμοποιηθεί για τη διατροφή των ζώων, θα εξετάζονται από τα κράτη μέλη και την Επιτροπή κατά τον καθορισμό των προτεραιοτήτων για την κατάρτιση των ετήσιων συντονισμένων προγραμμάτων επιθεώρησης. Όλα τα στοιχεία που συλλέγονται σχετικά με τους κινδύνους για τη δημόσια υγεία, την υγεία των ζώων ή για το περιβάλλον και αφορούν την κυκλοφορία και τη χρησιμοποίηση προϊόντων που προορίζονται για τη διατροφή των ζώων, θα εξετάζονται ικανοποιητικότερα εφόσον παρέχονται υπό εναρμονισμένη και τυποποιημένη μορφή. Κατά συνέπεια, είναι σκόπιμο να παρακολουθείται η εμφάνιση ορισμένων περιπτώσεων μόλυνσης ή η μόλυνση που αφορά ορισμένα προϊόντα ή μεθόδους που ενδέχεται να δημιουργήσουν κινδύνους.

(18) Η ενιαία και εναρμονισμένη εφαρμογή των προγραμμάτων ελέγχου σε κοινοτική κλίμακα, είναι απαραίτητη για την εγγύηση της ασφάλειας των προϊόντων που πρόκειται να χρησιμοποιηθούν στη διατροφή των ζώων, ενώ το νομικό μέσο που αποτελεί μια απόφαση παρέχει ικανοποιητικότερες εγγυήσεις ως προς την εφαρμογή της σε σχέση με μια σύσταση και τούτο πρέπει να λαμβάνεται υπόψη κατά την κατάρτιση των συντονισμένων προγραμμάτων ελέγχου.

(19) Έχουν θεσπιστεί διαδικασίες για την ανταλλαγή πληροφοριών σε καταστάσεις έκτακτης ανάγκης, δυνάμει της οδηγίας 92/59/ΕΟΚ [7] του Συμβουλίου σχετικά με την γενική ασφάλεια των προϊόντων και οι διαδικασίες αυτές δύνανται να χρησιμοποιούνται, μετά από ορισμένες τροποποιήσεις με σκοπό την εναρμόνιση και την αποτελεσματικότητα της ανταλλαγής των στοιχείων, στις έκτακτες περιπτώσεις που αφορούν τη διατροφή των ζώων.

[7] ΕΕ L 228, 11.8.1992, σ. 24

(19α) Η υποχρέωση ενημέρωσης των επισήμων αρχών που επιβάλλεται στα άτομα και τους φορείς όταν μια παρτίδα αποτελεί σοβαρό κίνδυνο για την υγεία των ζώων ή/και του ανθρώπου ή/και για το περιβάλλον δεν πρέπει να θεωρείται ως προτροπή σε κατάδοση αλλά ουσιαστικά ως μέτρο που θα διευκολύνει τις ελεγκτικές αρχές να λάβουν τα αναγκαία μέτρα για να αποσύρουν μια παρτίδα από την κυκλοφορία.

(19β) Τα κράτη μέλη επιβάλλουν στους υπαλλήλους στους οποίους ανατίθεται ο έλεγχος την υποχρέωση να τηρούν το επαγγελματικό απόρρητο, που καλύπτει τις πληροφορίες των οποίων η αποκάλυψη ενδέχεται να ζημιώσει τις δραστηριότητες της επιχείρησης. Ωστόσο, η προστασία του επαγγελματικού απορρήτου δεν πρέπει να παρεμποδίζει την κοινοποίηση πληροφοριών δημοσίου συμφέροντος σχετικά με το περιβάλλον και τη δημόσια υγεία.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 95/53/ΕΚ τροποποιείται ως ακολούθως :

1. Το άρθρο 2, παράγραφος 1, στοιχείο α), δεύτερη περίπτωση αντικαθίσταται από το ακόλουθο κείμενο :

"Στην οδηγία 1999/29/ΕΚ του Συμβουλίου της 22ας Απριλίου 1999 για τις ανεπιθύμητες ουσίες και προϊόντα στις ζωοτροφές."

2. Το άρθρο 2 αντικαθίσταται από το εξής:

" "εγκατάσταση": οιαδήποτε επιχείρηση η οποία παράγει ή παρασκευάζει ένα προϊόν που προορίζεται για τη διατροφή των ζώων ή η οποία το κατέχει σε ενδιάμεσο στάδιο και πριν από την κυκλοφορία του ή η οποία διοχετεύει το προϊόν αυτό στο εμπόριο."

3. Το άρθρο 2 αντικαθίσταται από το εξής:

" "θέση σε κυκλοφορία" ("κυκλοφορία") : η κατοχή οιωνδήποτε προϊόντων που πρόκειται να χρησιμοποιηθούν στη διατροφή των ζώων, με σκοπό την πώλησή τους, συμπεριλαμβανομένης της πρότασης για πώληση, ή οποιαδήποτε άλλη μορφή εκχώρησής τους σε τρίτους, χαριστικά ή όχι, καθώς και η ίδια η πώληση και οι άλλοι τρόποι εκχώρησης."

4. Μετά το άρθρο 4 προστίθεται το ακόλουθο άρθρο 4α :

Άρθρο 4α

1. Τα κράτη μέλη καταρτίζουν εθνικά επιχειρησιακά σχέδια παρέμβασης για την αντιμετώπιση καταστάσεων επείγουσας ανάγκης που συνδέονται με τον εντοπισμό σοβαρών κινδύνων για τη δημόσια υγεία, την υγεία των ζώων ή για το περιβάλλον από προϊόντα που προορίζονται για τη διατροφή των ζώων.

2. Σύμφωνα με τη διαδικασία που ορίζεται στο άρθρο 23, η Επιτροπή καθορίζει τα κριτήρια βάσει των οποίων προσδιορίζονται οι ελάχιστες απαιτήσεις για τα εν λόγω σχέδια παρέμβασης μέχρι [τον Οκτώβριο 2000]. Τα κριτήρια αυτά δύνανται να τροποποιηθούν λαμβάνοντας υπόψη την κτηθείσα πείρα.

3. Η Επιτροπή εξετάζει τα σχέδια για να αποφασίσει εάν επιτρέπουν την επίτευξη του επιθυμητού στόχου και προτείνει στο ενδιαφερόμενο κράτος μέλος κάθε απαιτούμενη τροποποίηση.

4. Η αποτελεσματικότητα των εν λόγω σχεδίων παρέμβασης πρέπει να επαληθεύεται τακτικά με προσομοιώσεις παντός ενδεχομένου και ιδίως εφόσον πραγματοποιούνται μεταβολές στη δομή των αρμόδιων υπηρεσιών ελέγχου και να τροποποιούνται τα σχέδια εφόσον παρίσταται ανάγκη.

5. Το άρθρο 13, παράγραφος 1, δεύτερη παύλα, αντικαθίσταται από το ακόλουθο κείμενο:

"- εξουδετέρωση της βλαβερότητας των προϊόντων όπου απαιτείται, ή"

6. Το άρθρο 14, παράγραφος 1, αντικαθίσταται από το εξής:

"Στις περιπτώσεις καταστροφής των προϊόντων, χρησιμοποίησής τους για άλλους σκοπούς, επαναποστολής τους στη χώρα καταγωγής, εξουδετέρωσης της βλαβερότητάς τους κατά την έννοια του άρθρου 13 παράγραφος 1, το κράτος μέλος προορισμού επικοινωνεί αμέσως με το κράτος μέλος αποστολής. Στις άλλες περιπτώσεις, το κράτος μέλος προορισμού επικοινωνεί προαιρετικά με το κράτος μέλος αποστολής. Το κράτος μέλος αποστολής λαμβάνει όλα τα αναγκαία μέτρα και ανακοινώνει στο κράτος μέλος προορισμού τη φύση των διενεργηθέντων ελέγχων, τα αποτελέσματά τους, τις ληφθείσες αποφάσεις και τους λόγους που υπαγόρευσαν τη λήψη τους."

7. Μετά το άρθρο 15, προστίθεται το ακόλουθο τμήμα 3α :

"Τμήμα 3α

Ρήτρα διασφάλισης

Άρθρο 15α

1. Σε περίπτωση που ένα πρόβλημα, το οποίο οφείλεται σε ένα προϊόν που πρόκειται να χρησιμοποιηθεί για τη διατροφή των ζώων, ενδέχεται να δημιουργήσει σοβαρούς κινδύνους για την υγεία των ανθρώπων ή των ζώων ή για το περιβάλλον, εμφανιστεί ή εξαπλωθεί στο έδαφος της Ευρωπαϊκής Ένωσης, η Επιτροπή, με δική της πρωτοβουλία ή κατόπιν αιτήματος ενός κράτους μέλους, λαμβάνει αμέσως τα ακόλουθα μέτρα, ανάλογα με τη σοβαρότητα της κατάστασης :

- αναστέλλει τη θέση σε κυκλοφορία εντός της Κοινότητας για τις εξαγωγές σε τρίτες χώρες, και απαγορεύει τη διατροφή των ζώων με προϊόντα από ολόκληρο ή τμήμα του συγκεκριμένου κράτους μέλους ή

- θεσπίζει ειδικούς όρους για τη θέση σε κυκλοφορία εντός της Κοινότητας για τις εξαγωγές σε τρίτες χώρες προϊόντων και απαγορεύει τη διατροφή των ζώων με προϊόντα από ολόκληρο ή τμήμα του συγκεκριμένου κράτους μέλους.

- υποχρεώνει το (τα) ενδιαφερόμενο(-α) κράτος(-η) μέλος(-η) να εξασφαλίσει(-ουν) ότι τα προϊόντα αποσύρονται εφόσον κρίνεται απαραίτητο .

2. Η Επιτροπή κοινοποιεί στο Συμβούλιο και τα κράτη μέλη κάθε απόφαση που ελήφθη σύμφωνα με την παράγραφο 1. Με εξαίρεση έκτακτες καταστάσεις, η Επιτροπή συμβουλεύεται τα κράτη μέλη πριν από τη λήψη των μέτρων που αναφέρονται στην παράγραφο 1.

3. Κάθε κράτος μέλος δύναται, εντός 30 ημερών από την εν λόγω κοινοποίηση, να παραπέμψει την απόφαση της Επιτροπής στο Συμβούλιο. Το Συμβούλιο, με ειδική πλειοψηφία, δύναται να λάβει διαφορετική απόφαση εντός 30 ημερών.

4. Σε περίπτωση που ένα κράτος μέλος ενημερώσει επίσημα την Επιτροπή σχετικά με την ανάγκη να ληφθούν προστατευτικά μέτρα, και η Επιτροπή δεν ενεργήσει σύμφωνα με την παράγραφο 1, το εν λόγω κράτος μέλος δύναται να θεσπίσει προσωρινά μέτρα προστασίας σχετικά με τη χρήση ή τη θέση σε κυκλοφορία των προϊόντων. Εφόσον ένα κράτος μέλος θεσπίσει προσωρινά μέτρα προστασίας, ενημερώνει αμέσως τα λοιπά κράτη μέλη και την Επιτροπή. Η Επιτροπή υποβάλει το θέμα στη Μόνιμη Επιτροπή Ζωοτροφών, εντός 10 εργασίμων ημερών για γνωμοδότηση σύμφωνα με τη διαδικασία που ορίζεται στο άρθρο 23, με σκοπό την παράταση της ισχύος, την τροποποίηση ή την κατάργηση των εθνικών προσωρινών προστατευτικών μέτρων."

5. Η Ευρωπαϊκή Επιτροπή ενημερώνει το Ευρωπαϊκό Κοινοβούλιο σχετικά με τα ληφθέντα μέτρα.

8. Μετά το άρθρο 16 προτίθεται το ακόλουθο κεφάλαιο "IIIA" :

" ΚΕΦΑΛΑΙΟ III A

ΣΥΣΤΗΜΑ ΠΛΗΡΟΦΟΡΗΣΗΣ ΣΧΕΤΙΚΑ ΜΕ ΚΙΝΔΥΝΟΥΣ ΠΟΥ ΕΜΦΑΝΙΖΟΝΤΑΙ ΣΤΟΝ ΤΟΜΕΑ ΤΩΝ ΖΩοτροφΩΝ

Άρθρο 16α

1. Τα κράτη μέλη ορίζουν ότι εφόσον ένας εμπορευόμενος (εισαγωγέας, ενδιάμεσοι, παραγωγός, κλπ) ή ένα άτομο το οποίο, λόγω των επαγγελματικών δραστηριοτήτων του, κατέχει ή κατείχε ή ήλθε σε άμεση επαφή με μια αποστολή προϊόντων που πρόκειται να χρησιμοποιηθούν για τη διατροφή ζώων, με την ευρύτερη έννοιά της, και γνώριζε ότι :

- η αποστολή των προϊόντων που πρόκειται να χρησιμοποιηθούν για τη διατροφή των ζώων περιέχει επικίνδυνες ουσίες, προϊόντα ή οργανισμούς, ή ενδέχεται να προκύψει κίνδυνος από εσφαλμένη σήμανση ή από τον χειρισμό, τη μεταφορά, την αποθήκευση ή την παραγωγή.

- η αποστολή πρώτων υλών ζωοτροφών δεν πληροί τις διατάξεις που ορίζονται στην οδηγία 1999/29/ΕΚ, και τις οδηγίες 70/524/ΕΟΚ, 82/471/ΕΟΚ και 96/25/ΕΚ [8],

[8] ΕΕ L 125, 23.5.1996, σ. 35

και, κατά συνέπεια, έχει επίγνωση του γεγονότος ότι η εν λόγω αποστολή αποτελεί σοβαρό κίνδυνο για την υγεία των ζώων και/ή τη δημόσια υγεία ή για το περιβάλλον, το εν λόγω άτομο ή εμπορευόμενος ενημερώνει αμέσως τις επίσημες αρχές, ακόμα και αν προβλέπεται η καταστροφή, η απόσυρση από την αγορά ή η επανεπεξεργασία του αποστελλόμενου φορτίου.

2. Κατά την επαλήθευση των στοιχείων που παρελήφθησαν, οι επίσημες αρχές λαμβάνουν τα απαραίτητα μέτρα για τη διασφάλιση της μη χρησιμοποίησης των προϊόντων της αποστολής για τη διατροφή ζώων και ειδικότερα θέτουν την αποστολή υπό περιορισμούς και ερευνούν αμέσως :

- τη φύση του κινδύνου και εφόσον απαιτείται το μέγεθος της βλαβερότητας.

- την πιθανή προέλευση των επιβλαβών συστατικών ή του κινδύνου.

Τα κράτη μέλη εξασφαλίζουν ότι ο τελικός προορισμός της αποστολής που περιέχει επιβλαβείς ουσίες, συμπεριλαμβανομένων πιθανών διαδικασιών εξουδετέρωσης της βλαβερότητάς τους, π.χ. απολύμανσης, επανεπεξεργασίας ή καταστροφής, δεν δύναται να έχει επιβλαβείς επιπτώσεις για τη δημόσια υγεία ή την υγεία των ζώων ή για το περιβάλλον.

3. Σε περίπτωση που δεν είναι δυνατόν να αποκλεισθεί το γεγονός ότι η μόλυνση ή ο κίνδυνος θα μπορούσαν να έχουν επεκταθεί στην αλυσίδα ζωοτροφών και τροφίμων, ή έχουν εμφανιστεί σε άλλες παρτίδες, οι αρμόδιες αρχές του κράτους μέλους προβαίνουν άμεσα :

- στην αναζήτηση και τη θέση υπό περιορισμό κάθε παρτίδας του προϊόντος που θεωρείται επιβλαβές, συμπεριλαμβανομένων των ζώντων ζώων που έχουν τραφεί με επικίνδυνες ζωοτροφές και προϊόντα ή παραπροϊόντά τους, διασφαλίζοντας τον συντονισμό μεταξύ των αρμοδίων υπηρεσιών ελέγχου, ιδίως για την πρόληψη της διάθεσης στην αγορά επιβλαβών προϊόντων και για την εφαρμογή των διαδικασιών απόσυρσης των προϊόντων που έχουν ήδη διατεθεί στην αγορά.

- σε προκαταρκτική εκτίμηση των κινδύνων σχετικά με :

α) την πιθανή διασταυρωμένη μόλυνση με άλλα προϊόντα που χρησιμοποιήθηκαν ή πρόκειται να χρησιμοποιηθούν στην αλυσίδα ζωοτροφών.

β) την πιθανή ανακύκλωση επιβλαβών προϊόντων στην αλυσίδα ζωοτροφών

- την άμεση ενημέρωση της Επιτροπής, ιδίως με την παροχή επαρκών στοιχείων για την αναζήτηση και τον εντοπισμό προϊόντων που προορίζονται για τη διατροφή των ζώων, ζώντων ζώων και προϊόντων τους, καθώς και πληροφοριών για προστατευτικά μέτρα που προβλέπονται ή έχουν ήδη ληφθεί για να παρασχεθεί η δυνατότητα στην Επιτροπή να ενημερώσει κατάλληλα τα λοιπά κράτη μέλη.

Κάθε ενδιαφερόμενο κράτος μέλος ενημερώνει αμέσως την Επιτροπή σχετικά με τα μέτρα παρακολούθησης που τυχόν ελήφθησαν σχετικά με τους κοινοποιηθέντες κινδύνους, συμπεριλαμβανομένων των στοιχείων που αφορούν την παύση της επικίνδυνης κατάστασης.

4. Η Επιτροπή και τα κράτη μέλη διαχειρίζονται το εν λόγω σύστημα για την ανταλλαγή στοιχείων, κατ´ εφαρμογή της παρούσας οδηγίας, με την ίδια διαδικασία που εφαρμόζεται για το σύστημα ταχείας προειδοποίησης που έχει θεσπιστεί με την οδηγία 92/59/ΕΚ του Συμβουλίου για την γενική ασφάλεια των προϊόντων."

9. Το άρθρο 17, παράγραφος 2, αντικαθίσταται από το εξής:

"2. Τα κράτη μέλη επιβάλλουν στους υπαλλήλους στους οποίους ανατίθεται ο έλεγχος την υποχρέωση να τηρούν το επαγγελματικό απόρρητο που καλύπτει τις πληροφορίες των οποίων η αποκάλυψη ενδέχεται να ζημιώσει τη δραστηριότητα της επιχείρησης. Αυτή η προστασία του εμπορικού απορρήτου δεν παρεμποδίζει την κοινοποίηση πληροφοριών γενικού συμφέροντος σχετικά με το περιβάλλον και τη δημόσια υγεία."

10. Μετά το άρθρο 17 προστίθεται το ακόλουθο άρθρο 17α :

"Άρθρο 17α

1. Υπό την επιφύλαξη των διατάξεων του άρθρου 15, εμπειρογνώμονες της Επιτροπής και των κρατών μελών, σε συνεργασία με τις αρμόδιες εθνικές αρχές, μπορούν να διενεργούν επιτόπου ελέγχους σχετικά με την εφαρμογή των διατάξεων της παρούσας οδηγίας, και ιδιαίτερα των διατάξεων των άρθρων της 4, 5, 7, 11 και 12.

Η Επιτροπή ορίζει τους εμπειρογνώμονες των κρατών μελών κατόπιν προτάσεως των κρατών μελών.

2. Το κράτος μέλος στην επικράτεια του οποίου διενεργείται ο έλεγχος παρέχει στους εμπειρογνώμονες της Επιτροπής και των κρατών μελών κάθε βοήθεια που απαιτείται για την εκπλήρωση των καθηκόντων τους. Αφού ενημερώσει το ενδιαφερόμενο κράτος μέλος, η Επιτροπή ή το οιοδήποτε άλλο αρμόδιο όργανο της ΕΕ που διενεργεί τον έλεγχο, μπορεί να αποφασίσει και να προβεί στη διενέργεια ελέγχου χωρίς να τον προαναγγείλει.

Η Επιτροπή ενημερώνει τα κράτη μέλη και το Ευρωπαϊκό Κοινοβούλιο σχετικά με τα αποτελέσματα των ελέγχων και τους διαβιβάζει σχετική έκθεση."

11. Το άρθρο 22 τροποποιείται ως εξής :

1. Προστίθεται η ακόλουθη παράγραφος "2α" :

Τα κράτη μέλη τηρούν μητρώα των αναληφθεισών δράσεων στο πλαίσιο των παρεμβάσεών τους σύμφωνα με το άρθρο 16α παράγραφος 2 και συμπεριλαμβάνουν στην ετήσια έκθεση που υποβάλλεται στην Επιτροπή περίληψη των εν λόγω ενεργειών. Η Επιτροπή εκπονεί ετήσια έκθεση βάσει των ετήσιων εκθέσεων των κρατών μελών και τη διαβιβάζει στο Ευρωπαϊκό Κοινοβούλιο.

Στην περίπτωση που αυξάνεται η συχνότητα κάποιας συγκεκριμένης μόλυνσης ή κινδύνου που προέρχεται από ένα συγκεκριμένο προϊόν που πρόκειται να χρησιμοποιηθεί στη διατροφή των ζώων, υποβάλλεται αμελλητί στην Επιτροπή ενδιάμεση έκθεση.

Οι πληροφορίες τις οποίες περιλαμβάνουν οι ενδιάμεσες εκθέσεις αποτελούν το αντικείμενο συζήτησης στο πλαίσιο της Μόνιμης Επιτροπής Ζωοτροφών, έτσι ώστε να ληφθούν τα ενδεδειγμένα μέτρα.

Οι ετήσιες και ενδιάμεσες εκθέσεις υποβάλλονται με βάση το υπόδειγμα που καθορίζεται σύμφωνα με το άρθρο 23.

2. Η παράγραφος 3 τροποποιείται ως εξής :

1. Μετά από τις λέξεις "... σε κοινοτικό επίπεδο", παρεμβάλλεται η ακόλουθη φράση:

"και περίληψη των ενδιάμεσων εκθέσεων".

2. Η λέξη "σύσταση" αντικαθίσταται από τη λέξη "απόφαση".

12. Οι αιτιολογικές σκέψεις 3, 11, 17 της οδηγίας 95/53/EΚ του Συμβουλίου καταργούνται.

Άρθρο 2

Καταργούνται οι παράγραφοι 3 και 4 του άρθρου 12 της οδηγίας 1999/29/ΕΚ του Συμβουλίου.

Άρθρο 3

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι απαραίτητες προκειμένου να συμμορφωθούν με την παρούσα οδηγία το αργότερο έως την [30η Ιουνίου 2001] . Εφαρμόζουν τις εν λόγω διατάξεις από την [1η Ιουλίου 2001].

Ενημερώνουν αμέσως σχετικά την Επιτροπή.

2. Όταν τα κράτη μέλη θεσπίζουν τις προαναφερόμενες διατάξεις, αυτές παραπέμπουν στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

3. Τα κράτη μέλη γνωστοποιούν στην Επιτροπή το κείμενο των βασικών διατάξεων εσωτερικού δικαίου που εκδίδουν στο πεδίο που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την εικοστή ημέρα μετά από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος